|  |  |  |
| --- | --- | --- |
|  |  | Δελτίο Τύπου |
|  |  |  |
| **Τμήμα Επικοινωνίας &**  **Δημοσίων Σχέσεων**  **Αθήνα, 16.07.2025** |  |  |
|  |  |  |

**Συνεργασία ΔΥΠΑ και France Travail για την ανταλλαγή τεχνογνωσίας**

**στον τομέα της απασχόλησης**

Αντιπροσωπεία της ΔΥΠΑ, πραγματοποίησε επίσκεψη μελέτης στις 15-16 Ιουλίου 2025 στα κεντρικά γραφεία της γαλλικής Δημόσιας Υπηρεσίας Απασχόλησης (France Travail) στο Παρίσι και σε τοπική υπηρεσία στο Saint-Denis. Στο πλαίσιο της επίσκεψης υπεγράφη Συμφωνία Συνεργασίας για τα επόμενα δύο έτη, εστιάζοντας στην ανταλλαγή τεχνογνωσίας, την αμοιβαία μάθηση και την ανάπτυξη καινοτόμων λύσεων.

Η συνεργασία ΔΥΠΑ–France Travail ξεκίνησε το 2023 στο πλαίσιο έργου τεχνικής βοήθειας της Ευρωπαϊκής Επιτροπής (DG REFORM), με την υποστήριξη του ΟΟΣΑ, μέσω συναντήσεων εργασίας.

Η τρέχουσα επίσκεψη επισφράγισε τη συνέχιση αυτής της συνεργασίας και άνοιξε νέες προοπτικές για κοινές δράσεις.

Κατά την πρώτη ημέρα, η ελληνική αντιπροσωπεία συναντήθηκε με την κοινότητα επιχειρήσεων «Les entreprises s’engagent», που αριθμεί πάνω από 100.000 επιχειρήσεις, και ενημερώθηκε για πρωτοβουλίες κοινωνικής υπευθυνότητας και στήριξης ευάλωτων ομάδων.

Κατά τη δεύτερη μέρα, πραγματοποιήθηκαν συσκέψεις με τη διοίκηση της France Travail, με επίκεντρο τις ψηφιακές υπηρεσίες, την αξιοποίηση δεδομένων και τις εφαρμογές τεχνητής νοημοσύνης. Επίσης περιλάμβανε επίσκεψη σε τοπική υπηρεσία στο Saint-Denis, όπου συζητήθηκαν οι προκλήσεις και οι λύσεις στην πρώτη γραμμή εξυπηρέτησης ανέργων, νέων και ευάλωτων ομάδων, ενώ έγινε και παρουσίαση των μεταρρυθμίσεων στη γαλλική αγορά εργασίας.

Η ΔΥΠΑ συνεχίζει τον διεθνή διάλογο και τις στρατηγικές συνεργασίες, ενισχύοντας τις προσπάθειές της για τον εκσυγχρονισμό των υπηρεσιών απασχόλησης, την υποστήριξη των πολιτών και τη σύνδεση του ανθρώπινου δυναμικού με την αγορά εργασίας.

**Ο Διοικητής της ΔΥΠΑ Σπύρος Πρωτοψάλτης, δήλωσε:**

«Η αναβάθμιση των υπηρεσιών που προσφέρει η ΔΥΠΑ αποτελεί για εμάς σταθερή προτεραιότητα. Μέσα από διεθνείς συνεργασίες, όπως αυτή με τη France Travail, αντλούμε πολύτιμη τεχνογνωσία, ανταλλάσσουμε βέλτιστες πρακτικές και ενισχύουμε τον σχεδιασμό μας για την παροχή ποιοτικών, καινοτόμων υπηρεσιών προς τους ανέργους, τους εργαζόμενους και τις επιχειρήσεις. Θα συνεχίσουμε δυναμικά στον δρόμο της εξωστρέφειας, αξιοποιώντας κάθε ευκαιρία για να πετύχουμε τους στρατηγικούς μας στόχους και να φέρουμε απτά αποτελέσματα στην αγορά εργασίας».